商山海棠
作者：王禹偁
朝代：宋

paragraphs: 錦里名雖盛，商山艷更繁。
別疑天與態，不稱土生根。
淺著紅蘭染，深于絳雪噴。
待開先釀酒，怕落預呼魂。
春裏無勍敵，花中是至尊。
桂須辭月窟，桃合避仙源。
浮動冠頻側，霓裳袖忽翻。
望夫臨水石，窺客出牆垣。
贈別難饒柳，忘憂肯讓萱。
輕輕飛燕舞，脈脈息媯言。
蕙陋虛侵徑，梨凡浪占園。
論心留蝶宿，低面厭鶑喧。
不忝神仙品，何辜造化恩。
自期栽御苑，誰使擲山村。
綺里荒祠畔，仙娥古洞門。
烟愁思舊夢，雨泣怨新婚。
畫恐明妃恨，移同卓氏奔。
祇教三月見，不得四時存。
繡被堆籠勢，臙脂浥淚痕。
貳車春未去，應得伴芳罇。